Illum ltqajna ma' Andrew Fenech ta' 71 sena mill-Għargħur, bniedem li għandu talent uniku u fl-istess ħin riżervat u umli. Andrew jagħmel kull forma ta' xogħol fil-ġebel f'diversi forom meraviljużi; trakkijiet, għodda, bastimenti u presepji biex insemmu ftit. Kull biċċa li jaħdem, sal-inqas dettall, hija magħmula kollha mill-ġebla franka. L-iċken 'spoke', l-iżghar ċappetta hija mnaqqxa fil-ġebel! Fil-parti l-kbira, Andrew jaħdem b'naqra ta' sikkina b'xafra qasira. Huwa jgħidilna li fuq il-mudell tal-famuż bastiment Titanic huwa dam jaħdem madwar sitt xhur, filwaqt li fuq il-maġġoranza tal-karozzi ż-żghar, dawn jieħdulu madwar xagħrejn kull waħda. Andrew, ex-plumber (ċombar) ħadem 'l fuq minn tlett mitt opra fil-ġebel. Dawn huwa jżommhom ġewwa vetrini kbar u b'saħħithom fil-garaxx tiegħu il-Għargħur. It-tifel tiegħu Joseph ġentilment għaddielna diversi ritratti ta' dawn il-mudelli sabiex nuruhom lilkom.
Andrew Fenech – Xogħlijiet fil-Ġebel